ดันครม.แก้กม.ภาษี 3 กรม
คลังเห็นชอบแก้ไขกฎหมาย 3 กรมภาษี สรรพสามิตเสนอเก็บภาษีจากราคาขายปลีก สรรพากรลดภาษีเงินได้-ศุลกากรงดเงินนำจับ  เตรียมเสนอ รมว.คลัง ส่งเรื่องเข้า ครม.
29 ต.ค. 2565

คลังเห็นชอบแก้ไขกฎหมาย 3 กรมภาษี สรรพสามิตเสนอเก็บภาษีจากราคาขายปลีก สรรพากรลดภาษีเงินได้-ศุลกากรงดเงินนำจับ  เตรียมเสนอ รมว.คลัง ส่งเรื่องเข้า ครม.
แหล่งข่าวจากกระทรวงการคลัง เปิดเผยว่า คลังได้พิจารณาแก้ไขกฎหมายของ 3 กรมภาษีที่เสนอขึ้นมาแล้ว โดยได้เห็นชอบตามหลักการสำคัญๆ ที่แต่ละกรมเสนอมาและทยอยส่งให้ นายสมหมาย ภาษี รมว.คลัง ส่งเรื่องให้คณะรัฐมนตรี (ครม.) เห็นชอบ เพื่อให้สภานิติบัญญัติแห่งชาติ พิจารณาออกเป็นกฎหมายให้มีผลบังคับใช้ภายในปีหน้าสำหรับการแก้ไข
กฎหมายภาษีที่สำคัญเป็นของกรมสรรพสามิตที่ได้มีการรวบกฎหมาย 7 ฉบับ ให้เหลือฉบับเดียว และมีการเปลี่ยนแปลงฐานการเก็บภาษีจากเดิมใช้ราคาหน้าโรงงานสำหรับสินค้าที่ผลิตในประเทศและราคาสำแดงนำเข้า หรือซีไอเฟ จากสินค้าที่นำเข้าจากต่างประเทศ ให้มาใช้จากราคาขายปลีกทั้งหมด เพื่อป้องกันการแจ้งราคาต่ำกว่าจริง จะทำให้กรมสรรพสามิตเก็บภาษีได้เพิ่มขึ้นโดยที่ไม่ต้องขึ้นภาษีอย่างไรก็ดี ได้สั่งการให้กรมศุลกากรไปศึกษาดูผลกระทบจากการแก้ไขกฎหมายสรรพสามิต
โดยเฉพาะผู้ประกอบการที่ขอเปิดเขตปลอดอากร เพื่อนำสินค้าเข้ามาประกอบการขายต่างประเทศ แต่ที่ผ่านมาได้ใช้ช่องทางนี้ผลิตสินค้าเพื่อขายในประเทศ โดยใช้สิทธิของเขตการค้าเสรีเสียภาษีอัตราต่ำ และมีผู้ประกอบการต่างประเทศหารือว่าจะได้รับผลกระทบอย่างมาก สำหรับการแก้ไขกฎหมายของกรมศุลกากร ตอนนี้อยู่ระหว่างการพิจารณาของฝ่ายกฎหมายของกระทรวง ซึ่งเห็นชอบตามหลักการที่กรมเสนอขึ้นมา ทั้งเรื่องการแก้ไขรางวัลสินบนนำจับให้ลดลงจากปัจจุบัน สินบนได้ 30% กับผู้แจ้งเบาะแส และรางวัล 25% ให้กับเจ้าหน้าที่ โดยไม่มีการกำหนดเพดาน ได้มีการแก้ไขเป็นสินบน 30% แต่ไม่เกิน 10 ล้านบาท ส่วนรางวัลลดเหลือ 15% แต่ไม่เกิน 5 ล้านบาท กรณี ลักลอบและหลีกเลี่ยงมีโทษปรับ 0.5-4 เท่า ของราคารวมอากร โทษจำคุกไม่เกิน 10 ปี  นอกจากนี้ ยังมีการแก้กฎหมายเรื่องบทลงโทษให้ผู้ทำความผิดกฎหมายศุลกากร 3 ประเภท  ให้มีโทษเท่ากันทั้งหมด คือ ปรับ 4 เท่า ของราคาสินค้ารวมอากรและจำคุกไม่เกิน 10 ปี ซึ่งได้มีการแก้ไขใหม่ลงโทษตามความหนักเบาของความผิด อย่างไรก็ตาม ได้ขอให้กรมศุลกากรทบทวนเรื่องเงินเพิ่มที่ปรับกับผู้เสียภาษีไม่ครบ จาก 1.5% ต่อเดือน ให้เป็น 7.5% ต่อปี
สำหรับการแก้ไขกฎหมายกรมสรรพากรเสนอลดภาษีนิติบุคคลเหลือ 20% และลดภาษีบุคคลธรรมดา จากอัตราก้าวหน้า 5 อัตรา เป็น 7 อัตรา จากอัตราสูงสุด 37% เป็น 35% ให้เป็นการถาวร